Fælles forslag til RÅDETS FORORDNING om ændring af Rådets forordning (EF) nr. 1183/2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo /* JOIN/2013/017 final - 2013/0160 (NLE) */





BEGRUNDELSE (1) Ved Rådets forordning (EF) nr. 1183/2005 får Rådets afgørelse 2010/788/FUSP virkning, og der indføres visse foranstaltninger mod personer, der bryder våbenembargoen over for Den Demokratiske Republik Congo, herunder en indefrysning af deres aktiver. (2) Ved Rådets afgørelse 2012/811/FUSP af 20. december 2012 om ændring af afgørelse 2010/788/FUSP om restriktive foranstaltninger over for Den Demokratiske Republik Congo ændrede Rådet kriterierne for at opføre fysiske og juridiske personer, enheder og organer i bilaget til afgørelsen i overensstemmelse med FN's Sikkerhedsråds resolution 2078 (2012) af 28. november 2012. (3) Forordning (EF) nr. 1183/2005 bør også ændres for at tage højde for kravet om retsgarantier i artikel 215, stk. 3, i traktaten om Den Europæiske Unions funktionsmåde og EU-Domstolens retspraksis. (4) Da disse foranstaltningerne falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den således, at de økonomiske aktører i alle medlemsstater anvender den på samme måde. (5) Unionens højtstående repræsentant for udenrigsanliggender og sikkerhedspolitik og Europa-Kommissionen bør foreslå at ændre Rådets forordning (EF) nr. 1183/2005 i overensstemmelse hermed. 2013/0160 (NLE) Fælles forslag til RÅDETS FORORDNING om ændring af Rådets forordning (EF) nr. 1183/2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2010/788/FUSP af 20. december 2010 om restriktive foranstaltninger over for Den Demokratiske Republik Congo og om ophævelse af fælles holdning 2008/369/FUSP[1], under henvisning til fælles forslag fra Unionens højtstående repræsentant for udenrigsanliggender og sikkerhedspolitik og fra Europa-Kommissionen og ud fra følgende betragtninger: (1) Foranstaltningerne i afgørelse 2010/788/FUSP får virkning ved Rådets forordning (EF) nr. 1183/2005 af 18. juli 2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo[2]. Bilag I til forordning (EF) nr. 1183/2005 indeholder en liste over fysiske og juridiske personer, enheder eller organer, der ifølge forordningen er omfattet af indefrysningen af pengemidler og økonomiske ressourcer. (2) FN's Sikkerhedsråds resolution (UNSCR) 2078 (2012) af 28. november 2012 ændrede kriterierne for, hvilke personer og enheder, der skal være omfattet af de restriktive foranstaltninger, der er fastlagt i punkt 9 og 11 i UNSCR 1807 (2008). (3) Den 20. december 2012 vedtog Rådet afgørelse 2012/811/FUSP[3] om ændring af afgørelse 2010/788/FUSP i overensstemmelse med UNSCR 2078 (2012). (4) Forordning (EF) nr. 1183/2005 bør også ændres for at tage højde for kravet om retsgarantier i artikel 215, stk. 3, i traktaten om Den Europæiske Unions funktionsmåde og EU-Domstolens retspraksis. (5) For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[4]. (6) Da disse foranstaltningerne falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den således, at de økonomiske aktører i alle medlemsstater anvender den på samme måde. (7) Rådets forordning (EF) nr. 1183/2005 bør derfor ændres — VEDTAGET DENNE FORORDNING: Artikel 1 I forordning (EF) nr. 1183/2005 foretages følgende ændringer: (1) Som artikel 2a indsættes: "Artikel 2a 1. Bilag I omfatter fysiske eller juridiske personer, enheder eller organer, der af sanktionskomitéen eller FN's Sikkerhedsråd er udpeget som værende: a) personer eller enheder, der bryder våbenembargoen og dertil knyttede foranstaltninger som omhandlet i artikel 1 i afgørelse 2010/788/FUSP og artikel 2 i forordning (EF) nr. 889/2005[5] b) politiske og militære ledere af udenlandske væbnede grupper, der opererer i Den Demokratiske Republik Congo, og som hindrer afvæbning og frivillig hjemsendelse eller genbosættelse af kombattanter, der tilhører sådanne grupper c) politiske og militære ledere af congolesiske militser, der modtager støtte, der ikke stammer fra Den Demokratiske Republik Congo, og som forhindrer deres kombattanter i at deltage i afvæbnings-, demobiliserings- og reintegrationsprocessen d) politiske og militære ledere, der opererer i Den Demokratiske Republik Congo, og som rekrutterer eller anvender børn i væbnede konflikter i strid med gældende folkeret e) enkeltpersoner eller enheder, der opererer i Den Demokratiske Republik Congo, og som begår alvorlige krænkelser, der bl.a. er rettet mod børn eller kvinder i væbnede konflikter, herunder drab og lemlæstelse, seksuelle overgreb, bortførelse og tvangsfordrivelse f) enkeltpersoner eller enheder, som hindrer adgangen til eller fordelingen af humanitær bistand i den østlige del af Den Demokratiske Republik Congo g) enkeltpersoner eller enheder, som illegalt støtter væbnede grupper i den østlige del af Den Demokratiske Republik Congo gennem ulovlig handel med naturressourcer, herunder guld h) enkeltpersoner eller enheder, der handler på vegne af eller efter instruks fra en udpeget enkeltperson eller enhed, der ejes eller kontrolleres af en udpeget enkeltperson i) enkeltpersoner eller enheder, der planlægger, tilskynder til eller deltager i angreb mod de fredsbevarende styrker i FN's stabiliseringsmission i Den Demokratiske Republik Congo (MONUSCO). 2. Bilag I må udelukkende indeholde følgende oplysninger om de fysiske og juridiske personer, enheder og organer, der er opført på listen: a) til identifikation: i tilfælde fysiske personer efternavn og fornavne (herunder eventuelle kaldenavne og titler), fødselsdato og fødested, nationalitet, pasnummer og identitetskortnummer, skatteregistreringsnummer og socialsikringsnummer, køn adresse eller andre oplysninger om, hvor vedkommende opholder sig, stilling eller erhverv; i tilfælde af juridiske personer navn, registreringssted og -dato, registreringsnummer og forretningssted b) den dato, hvor den fysiske eller juridiske person, enheden eller organet blev opført på listen i bilag I c) begrundelsen for opførelsen på listen. 3. Bilag I kan også indeholde oplysninger om familiemedlemmer til personerne på listen, men kun hvis oplysningerne herom anses for at være nødvendige i den konkrete sag udelukkende med henblik på at kontrollere identiteten af den fysiske person på listen." (2) Artikel 9 affattes således: “Artikel 9 1. Kommissionen bemyndiges til: a) at ændre bilag I på grundlag af afgørelser, der træffes af enten sanktionskomitéen eller FN's Sikkerhedsråd, og b) at ændre bilag II på grundlag af oplysninger fra medlemsstaterne. 2. Uden at dette i øvrigt berører de rettigheder og forpligtelser, som medlemsstaterne har i henhold til De Forenede Nationers charter, varetager Kommissionen kontakten til sanktionskomitéen i forbindelse med implementeringen af denne forordning. 3. Kommissionen anfører i bilag I begrundelsen for at opføre et punkt på listen i bilaget og meddeler sine afgørelser, herunder begrundelsen for opførelsen på listen, til de personer, enheder eller organer, der opføres på listen, hvis der foreligger en adresse, eller den gør i modsat fald de pågældende personer, enheder eller organer opmærksomme på sine afgørelser ved offentliggørelse af en meddelelse i Den Europæiske Unions Tidende, således at personen, enheden eller organet får mulighed for at fremsætte bemærkninger. 4. De personer, enheder eller organer, der blev opført på listen i bilag I inden denne forordnings ikrafttrædelse, og som fortsat er på listen, kan også fremsætte bemærkninger til Kommissionen. 5. Når der fremsættes bemærkninger eller forelægges væsentlig ny dokumentation, fremsender Kommissionen bemærkningerne eller dokumentationen til sanktionskomitéen. 6. Kommissionen tager sin afgørelse op til revision i lyset af de fremsatte bemærkninger eller andre relevante oplysninger efter proceduren i artikel 9a, stk. 2, og underretter personen, enheden eller organet om resultatet af revisionen. Resultatet af revisionen sendes ligeledes til sanktionskomitéen." (3) Som artikel 9a indsættes: "Artikel 9a 1. Kommissionen bistås af et udvalg. Dette udvalg er et udvalg som omhandlet i forordning (EU) nr. 182/2011[6]. 2. Når der henvises til dette stykke, finder artikel 5 i forordning (EU) nr.182/2011 anvendelse." (4) Som artikel 9b indsættes: “Artikel 9b 1. Kommissionen behandler personoplysninger med henblik på varetagelsen af sine opgaver i henhold til denne forordning. Disse opgaver omfatter: a) forberedelse og indførelse af ændringer af bilag I b) indførelse af indholdet af bilag I i den elektroniske, konsoliderede liste, som findes på Kommissionens websted[7], over personer, grupper og enheder, der er omfattet af EU's finansielle sanktioner c) behandling af oplysninger om virkningerne af foranstaltningerne i denne forordning, såsom værdien af de indefrosne pengemidler og oplysninger om tilladelser, der er givet af de kompetente myndigheder. 2. Kommissionen kan kun behandle relevante oplysninger om lovovertrædelser, der er begået af fysiske personer på listen, og om straffedomme eller sikkerhedsforanstaltninger, der vedrører disse personer, når en sådan behandling er nødvendig for at udarbejde bilag I til denne forordning. Sådanne oplysninger må hverken offentliggøres eller udveksles. 3. I forbindelse med denne forordning udpeges det kontor i Kommissionen, der er opført i bilag II, som "registeransvarlig" for Kommissionen, jf. artikel 2, litra d), i forordning (EF) nr. 45/2001, for at sikre, at de berørte fysiske personer kan udøve deres rettigheder i henhold til forordning (EF) nr. 45/2001." Artikel 2 Denne forordning træder i kraft dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formand [1] EUT L 336 af 21.12.2010, s. 30. [2] EUT L 193 af 23.7.2005, s. 1. [3] EUT L 101 af 15.4.2011, s. 24. [4] EUT L 55 af 28.2.2011, s.13. [5] EUT L 152 af 15.6.2005, s. 1. [6] EUT L 55 af 28.2.2011, s.13. [7] http://eeas.europa.eu/cfsp/sanctions/consol-list_en.htm